Το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ) ορίζει τις διαδικασίες και τις εξουσίες των θεσμικών οργάνων της Ευρωπαϊκής Ένωσης (ΕΕ) όσον αφορά τη διαπραγμάτευση και την έγκριση των συμφωνιών μεταξύ των χωρών της ΕΕ και τρίτων χωρών ή διεθνών οργανισμών. Το άρθρο αυτό καθορίζει τις αντίστοιχες εξουσίες του Συμβουλίου, της Ευρωπαϊκής Επιτροπής ή του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, του Ευρωπαϊκού Κοινοβουλίου και του Δικαστηρίου της Ευρωπαϊκής Ένωσης στο πλαίσιο της διαδικασίας. Σε γενικές γραμμές, το Συμβούλιο έχει την εξουσία να αρχίζει διαπραγματεύσεις, να εκδίδει διαπραγματευτικές οδηγίες και να υπογράφει και να συνάπτει συμφωνίες. Η Επιτροπή (ή ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας) υποβάλλει συστάσεις προς το Συμβούλιο για την έναρξη διαπραγματεύσεων με στόχο τη σύναψη συμφωνίας. Η έγκριση του Ευρωπαϊκού Κοινοβουλίου απαιτείται πριν από τη σύναψη εκ μέρους του Συμβουλίου ορισμένων ειδών συμφωνιών, μεταξύ των οποίων συγκαταλέγονται οι εξής: συμφωνίες σύνδεσης· συμφωνία για την προσχώρηση της EE στην Ευρωπαϊκή Σύμβαση Ανθρωπίνων Δικαιωμάτων (ΕΣΑΔ)· συμφωνίες που έχουν σημαντικές δημοσιονομικές επιπτώσεις για την EE· συμφωνίες που δημιουργούν ειδικό θεσμικό πλαίσιο (π.χ. όταν με τις συμφωνίες συστήνεται µεικτή επιτροπή µε εξουσίες λήψης αποφάσεων)· συμφωνίες που καλύπτουν τομείς στους οποίους εφαρμόζεται η συνήθης διαδικασία ή η ειδική νομοθετική διαδικασία όταν απαιτείται η έγκριση του Ευρωπαϊκού Κοινοβουλίου. Σε όλα τα άλλα είδη συμφωνιών, απαιτείται η γνώμη του Ευρωπαϊκού Κοινοβουλίου. Κατόπιν αιτήματος μιας χώρας της ΕΕ, του Συμβουλίου, της Επιτροπής ή του Ευρωπαϊκού Κοινοβουλίου, το Δικαστήριο της Ευρωπαϊκής Ένωσης δύναται να γνωμοδοτεί σχετικά με το εάν η σχεδιαζόμενη συμφωνία είναι συμβατή με τις Συνθήκες της ΕΕ. Το Συμβούλιο δύναται να ενεργεί, με βάση την ειδική πλειοψηφία των μελών του, εκτός από τους τομείς όπου απαιτείται κανονικά ομοφωνία, συμπεριλαμβανομένων, για παράδειγμα, των συμφωνιών σχετικά με την προσχώρηση της ΕΕ στην ΕΣΑΔ.